Vinars ai 26 di Lui a Cjarlins e sarà une serade speciâl. Il so titul al è ‘Musiche Furlane Fuarte in Sagre’ e al sclarìs ad in plen la sô fisionomie. Cun di fat, dentri de sagre dal paîs, a sunaran dôs des formazions miôr de gnove gjenerazion de musiche fate in Friûl: i Carnicats, trio di rappers cjargnei bulos e unevore dinamics, e i Luna e Un Quarto, band de Basse furlane che e misclice cun snait cjançon di autôr, blues, folk e rock.
A son doi grups unevore diferents pe ispirazion musicâl che però a àn diviers elements in comun: a son un grum atîfs, tra concierts, discs e altris iniziativis, a son sù par jù coetaneis e a doprin dispès e ben la lenghe furlane tai lôr tescj. Propit cheste peculiaritât e somee jessi une sorte di marcje di cualitât che ju met dentri, ducj i doi, di chê che e ven clamade “gnove musiche furlane”, un panorame di grups e soliscj che a fasin musiche buine par furlan e che cun chê a rivin avonde dispès a fâsi cognossi e preseâ ator, in Friûl e inaltrò. Cun di plui, propit la etichete Musiche Furlane Fuarte, nassude in bande di Radio Onde Furlane cun chê di promovi ducj chei progjets chei progjets «che a sburtin, che a sperimentin, che a disfin e che a tornin a fâ la musiche e la lenghe furlane»
Il fat che Carnicats e Luna e Un Quarto a sunin dentri di une sagre al somee ancjetant impuartant: la musiche e je fieste, incuintri e confront e duncje “in sagre” si pues vê ancje la musiche, che e je furlane e fuarte. In cheste maniere, la sagre di Cjarlins, “Dentro io sono abile”, dongje de atenzion specifiche pe solidarietât e pes tematichis sociâls, e cjape sù ancje un altri caratar distintîf e un altri element di inovazion e cualitât.
Il dopli conciert al tache, uficialmentri, a vot e mieze sot sere.
fur_Latn fur_Latn fur_Latn fur_Latn